DMT พุ่งแรง 10% นิวไฮรอบ 2 ปี มั่นใจรายได้ปี 65 โตเข้าเป้า 1.9 พันล้าน
DMT พุ่งแรง 10% นิวไฮรอบ 2 ปี มั่นใจรายได้ปี 65 โตเข้าเป้า 1.9 พันล้าน รับปริมาณจราจรเพิ่ม ตั้งเป้าปี 66 ปริมาณจราจรเฉลี่ย 1.1-1.2 แสนคันต่อวัน
DMT พุ่งแรง 10% นิวไฮรอบ 2 ปี มั่นใจรายได้ปี 65 โตเข้าเป้า 1.9 พันล้าน รับปริมาณจราจรเพิ่ม ตั้งเป้าปี 66 ปริมาณจราจรเฉลี่ย 1.1-1.2 แสนคันต่อวัน
5 ม.ค. 2566

ผู้สื่อข่าวรายงานว่า วันนี้( 5 ม.ค.66) ราคาหุ้นบริษัท ทางยกระดับดอนเมือง จำกัด (มหาชน) หรือ DMT ณ เวลา 16:04 น. อยู่ที่ระดับ11.90 บาท บวก 1.10 บาท หรือ 10.19% ด้วยมูลค่าซื้อ 90.78 ล้านบาท ราคาหุ้นแรงในรอบ 2 ปี โดยเทียบตั้งแต่หุ้นยืนที่ระดับ 11.90 บาท เมื่อวันที่ 14 ธ.ค.64
 
โดยก่อนหน้านี้นายศักดิ์ดา พรรณไวย กรรมการผู้จัดการ  DMT เปิดเผยแนวโน้มผลการดำเนินงานไตรมาส 4/2565 (ต.ค.-ธ.ค.65) มั่นใจว่าจะเติบโตดีกว่าช่วงเดียวกันของปีก่อนแน่นอน เพราะปริมาณการจราจรปรับตัวเพิ่มขึ้นอย่างต่อเนื่อง โดยเดือน ต.ค.เฉลี่ยอยู่ที่ 97,000 คันต่อวัน และเดือน พ.ย.เฉลี่ยอยู่ที่ 104,000 คันต่อวันแล้ว ขณะไตรมาส 4/64 มีปริมาณการจราจรเฉลี่ย 72,000 คันต่อวัน
ทั้งนี้ DMT ยังคงเป้ารายได้ทั้งปี 2565 ไว้ที่ 1,900 ล้านบาท โดยงวด 9 เดือน (ม.ค.-ก.ย. 2565) บริษัทมีรายได้ค่าผ่านทาง 1,280.41 ล้านบาท และมั่นใจว่าจะสามารถดำเนินงานได้ตามเป้าหมาย จากปริมาณการจราจรที่ปรับตัวสูงขึ้นต่อเนื่องเพราะรัฐบาลเปิดประเทศเต็มรูปแบบหลังจากการแพร่ระบาดของไวรัสโควิด-19 คลี่คลายลง ส่งผลให้ปริมาณการเดินทางที่สนามบินดอนเมืองฟื้นตัวอย่างรวดเร็ว และเป็นแรงหนุนสำคัญของปริมาณการจราจรของ DMT ด้วย
ส่วนแนวโน้มการดำเนินงานปี 2566 DMT ประเมินว่าจะมีปริมาณการจราจรเฉลี่ยทั้งปีที่ 1.1-1.2 แสนคันต่อวัน แต่หากสนามบินดอนเมืองมีผู้โดยสารมากขึ้นและมีการเปิดบินเส้นทางบินระหว่างประเทศมากขึ้นก็จะทำให้บริษัทมีอัพไซด์ปริมาณการจราจรเพิ่มขึ้นมากกว่าที่คาดการณ์ด้วย